Document ID: 32002R0692

Κανονισμός (ΕΚ) αριθ. 692/2002 της Επιτροπής
της 23ης Απριλίου 2002
περί τροποποιήσεως των κανονισμών (ΕΚ) αριθ. 1938/2001, (ΕΚ) αριθ. 1939/2001 και (ΕΚ) αριθ. 1940/2001 σχετικά με την έναρξη διαρκών δημοπρασιών για την επαναπώληση, στην εσωτερική αγορά της Κοινότητας, ρυζιού που κατέχεται από τον ισπανικό, τον ελληνικό και τον ιταλικό οργανισμό παρέμβασης, για να χρησιμοποιηθεί στις ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, σχετικά με την κοινή οργάνωση αγοράς του ρυζιού(1), όπως τροποποιήθηκε τελευταία από τον κανονισμό (ΕΚ) αριθ. 411/2002 της Επιτροπής(2), και ιδίως το άρθρο 8 στοιχείο β),
Εκτιμώντας τα ακόλουθα:
(1) Ο κανονισμός (ΕΟΚ) αριθ. 75/91 της Επιτροπής(3), καθορίζει τις διαδικασίες και τους όρους πώλησης του ρυζιού "paddy" που ευρίσκεται στην κατοχή των οργανισμών παρέμβασης.
(2) Οι κανονισμοί της Επιτροπής (ΕΚ) αριθ.1938/2001(4), (ΕΚ) αριθ. 1939/2001(5) και (ΕΚ) αριθ. 1940/2001(6), όπως τροποποιήθηκαν τελευταία από τον κανονισμό (ΕΚ) αριθ. 524/2002(7) προβλέπουν δημοπρασίες κάθε Τετάρτη και απαριθμούν τις Τετάρτες κατά τις οποίες δεν γίνονται δημοπρασίες. Δεν θεωρήθηκε αναγκαίο να αναφερθεί η δημοπρασία την Τετάρτη 1η Μαΐου 2002. Επειδή η τρέχουσα δημοπρασία δεν έχει ακόμη αποφέρει τη διάθεση της προς πώληση ποσότητας, είναι αναγκαίο να οριστεί, σε μεταγενέστερη ημερομηνία, ο τελευταίος μερικός διαγωνισμός.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι παράγραφοι 2 και 3 του άρθρου 5 των κανονισμών (ΕΚ) αριθ. 1938/2001, (ΕΚ) αριθ. 1939/2001 και (ΕΚ) αριθ. 1940/2001 αντικαθίστανται από το ακόλουθο κείμενο:
"2. Η προθεσμία υποβολής των προσφορών για τις επόμενες μερικές δημοπρασίες λήγει κάθε Τετάρτη, ώρα 12.00 (τοπική ώρα Βρυξελλών), με εξαίρεση τις Τετάρτες 1η και 8η Μαΐου 2002.
3. Η προθεσμία υποβολής των προσφορών για την τελευταία μερική δημοπρασία λήγει στις 26 Ιουνίου 2002 και ώρα 12.00 (τοπική ώρα Βρυξελλών)."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Απριλίου 2002.

Labels: 3
18
17
6